CELEX: 32016R0171
Language: hu
Date: 2015-11-20 00:00:00
Title: A Bizottság (EU) 2016/171 felhatalmazáson alapuló rendelete (2015. november 20.) az atlanti tonhalfélék védelméről szóló nemzetközi egyezményből és az északnyugat-atlanti halászatban folytatandó jövőbeni többoldalú együttműködésről szóló egyezményből adódó, az 1380/2013/EU európai parlamenti és tanácsi rendelet 15. cikkének (2) bekezdése szerinti uniós nemzetközi kötelezettségek végrehajtásáról szóló (EU) 2015/98 felhatalmazáson alapuló rendelet módosításáról

10.2.2016   
            
            
               HU
            
            
               Az Európai Unió Hivatalos Lapja
            
            
               L 33/1
            
         A BIZOTTSÁG (EU) 2016/171 FELHATALMAZÁSON ALAPULÓ RENDELETE
   (2015. november 20.)
   az atlanti tonhalfélék védelméről szóló nemzetközi egyezményből és az északnyugat-atlanti halászatban folytatandó jövőbeni többoldalú együttműködésről szóló egyezményből adódó, az 1380/2013/EU európai parlamenti és tanácsi rendelet 15. cikkének (2) bekezdése szerinti uniós nemzetközi kötelezettségek végrehajtásáról szóló (EU) 2015/98 felhatalmazáson alapuló rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (2) bekezdésére,
   mivel:
   
               (1)
            
            
               Az Atlanti Tonhal Védelmére Létrehozott Nemzetközi Bizottság (ICCAT) által elfogadott, a trópusi tonhalakra vonatkozó többéves védelmi és gazdálkodási tervről szóló 14-01 ajánlás 4. bekezdése kimondja, hogy a legalább 20 méter teljes hosszúságú, a trópusi tonhalfélék halászatára jogosult hajók ICCAT-nyilvántartásában nem szereplő halászhajókra úgy kell tekinteni, hogy számukra tilos az ICCAT-egyezmény területén nagyszemű és/vagy sárgaúszójú tonhalat halászni, fedélzeten tárolni, átrakodni, szállítani, átszállítani, feldolgozni vagy kirakodni. Az (EU) 2015/98 felhatalmazáson alapuló bizottsági rendelet (2) 3. cikke mentességet biztosít ezen ICCAT-szabály tekintetében az 1380/2013/EU rendelet 15. cikkének (1) bekezdésében meghatározott kirakodási kötelezettség alól, ám csak a nagyszemű tonhalat illetően. Mivel a gyakorlatban a kirakodási kötelezettség alá tartozó egyéb – nem sárgaúszójú tonhalra irányuló – halászatnál is előfordulhat járulékos fogásként sárgaúszójú tonhal, ezért az (EU) 2015/98 felhatalmazáson alapuló rendelet 3. cikkét módosítani kell, hogy hatálya a nagyszemű tonhal mellett a sárgaúszójú tonhalra is kiterjedjen.
            
         
               (2)
            
            
               Az (EU) 2015/98 felhatalmazáson alapuló rendelet 4. cikkének (2) bekezdése egy eltérésről rendelkezik a 302/2009/EK tanácsi rendelet (3) 9. cikkének (1) bekezdésében meghatározott minimális méretet el nem érő kékúszójú tonhalra vonatkozó kirakodási kötelezettség esetében. A 302/2009/EK rendelet 9. cikkének (1) bekezdésében meghatározott legkisebb méret 30 kg vagy 115 cm. A rendelet 9. cikkének (2) és (8) bekezdése azonban ettől eltérő legkisebb méretet határoz meg, ha a kékúszójú tonhalat a következőképpen fogták ki: i. az Atlanti-óceán keleti részén csalit és pergetett horogsort használó hajóval; ii. az Adriai-tengeren tenyésztés céljából; vagy iii. a Földközi-tengeren folytatott part menti kisüzemi friss hal kifogására irányuló halászat keretében csalit, pergetett horogsort vagy kézi horogsort használó hajóval. A felhatalmazáson alapuló rendelet 4. cikkének (2) bekezdését úgy kell módosítani, hogy a 302/2009/EK tanácsi rendelet 9. cikkének (2) és (8) bekezdése szerinti 30 kg vagy 115 cm alatti minimális méretet is tartalmazza.
            
         
               (3)
            
            
               Az (EU) 2015/98 felhatalmazáson alapuló rendelet 5. cikke egy eltérésről rendelkezik az Atlanti-óceán északi részén élő kardhalra (Xiphias gladius) vonatkozó kirakodási kötelezettség tekintetében. Mivel az észak-atlanti kardhal védelméről szóló 13-02 ICCAT-ajánlás 9. bekezdése az Atlanti-óceán teljes területén kifogott vagy kirakodott kardhalra vonatkozik, ezért ezt a cikket úgy kell módosítani, hogy az egész Atlanti-óceánra kiterjedjen.
            
         
               (4)
            
            
               Ezért az (EU) 2015/98 felhatalmazáson alapuló rendeletet ennek megfelelően módosítani kell,
            
         ELFOGADTA EZT A RENDELETET:
   1. cikk
   Az (EU) 2015/98 felhatalmazáson alapuló rendelet a következőképpen módosul:
   
               1.
            
            
               A 3. cikk helyébe a következő szöveg lép:
               „3. cikk
               Nagyszemű és sárgaúszójú tonhal
               1.   Ez a cikk az Atlanti-óceánban élő nagyszemű tonhalra (Thunnus obesus) és sárgaúszójú tonhalra (Thunnus albacares) alkalmazandó.
               2.   Az 1380/2013/EU rendelet 15. cikkének (1) bekezdésétől eltérve, a legalább 20 méter teljes hosszúságú, a nagyszemű vagy sárgaúszójú tonhal halászatára jogosult hajók ICCAT-nyilvántartásában nem szereplő halászhajók számára tilos az Atlanti-óceánban nagyszemű és sárgaúszójú tonhalat halászni, fedélzeten tárolni, átrakodni, szállítani, átszállítani, feldolgozni és kirakodni.”
            
         
               2.
            
            
               A 4. cikk (2) bekezdésének helyébe a következő szöveg lép:
               „(2)   Az 1380/2013/EU rendelet 15. cikkének (1) bekezdésétől eltérve, a kékúszójú tonhalat tilos halászni, a fedélzeten tárolni, átrakodni, átszállítani, kirakodni, szállítani, tárolni, értékesíteni, eladásra kiállítani vagy felkínálni:
               
                           a)
                        
                        
                           a 302/2009/EK rendelet 9. cikkének (1) bekezdésében meghatározott minimális méret alatt; vagy
                        
                     
                           b)
                        
                        
                           a 302/2009/EK rendelet 9. cikkének (2) és (8) bekezdésében meghatározott minimális méret alatt a 9. cikk (2) és (8) bekezdésében meghatározott helyzetekben.”
                        
                     
         
               3.
            
            
               Az 5. cikk (1) bekezdésének helyébe a következő szöveg lép:
               „(1)   Ez a cikk az Atlanti-óceánban élő kardhalra (Xiphias gladius) alkalmazandó.”
            
         2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. november 20-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2013.12.28., 22. o.
   
   
      (2)  A Bizottság 2014. november 18-i (EU) 2015/98 felhatalmazáson alapuló rendelete az atlanti tonhalfélék védelméről szóló nemzetközi egyezményből és az északnyugat-atlanti halászatban folytatandó jövőbeni többoldalú együttműködésről szóló egyezményből adódó, az 1380/2013/EU európai parlamenti és tanácsi rendelet 15. cikkének (2) bekezdése szerinti uniós nemzetközi kötelezettségek végrehajtásáról (HL L 16., 2015.1.23., 23. o.).
   
      (3)  A Tanács 2009. április 6-i 302/2009/EK rendelete a kékúszójú tonhalra vonatkozóan az Atlanti-óceán keleti részén és a Földközi-tengeren alkalmazandó többéves helyreállítási tervről, a 43/2009/EK rendelet módosításáról és az 1559/2007/EK rendelet hatályon kívül helyezéséről (HL L 96., 2009.4.15., 1. o.).